Persoonlike finansies – hoe om geldstrikke te vermy - Jou Geld | Solidariteit WêreldJou Geld | Solidariteit Wêreld
Tuis › Artikels › Persoonlike finansies – hoe om geldstrikke te vermy
Om goed te wees met jou geld vereis 'n stel basiese vaardighede wat ons nooit werklik op skool geleer het nie. Gelukkig is dit nooit te laat om jouself oor persoonlike geldbestuur op te voed nie. Die aanleer van die basiese dinge van persoonlike finansies, soos hoe om 'n bank te kies, 'n begroting op te stel, vir aftrede te spaar, jou krediet te moniteer, hoërenteskuld te vermy (en te hanteer), en jou geld te belê, is die sleutel tot die bereiking van jou doelwitte en die opobou van welvaart met verloop van tyd.
Persoonlike finansies gaan ook daaroor om persoonlike finansiële doelwitte te bereik, of dit nou is om genoeg vir korttermynbehoeftes soos 'n vakansie of die koop van 'n kar te hê, of vir die langer termyn soos om vir jou kind se kollegeopvoeding en aftrede te spaar.
Miljoene Suid-Afrikaners is "betaaldagmiljoenêrs" en dit is waar die geldprobleme gewoonlik begin. Die enigste weg na verandering is om te verstaan dat as jy môre groot dinge wil doen, jy vandag se probleme moet aanpak en die stappe moet doen wat nodig is om dit gister se probleme te maak.
Die volgende is 'n paar basiese reëls om seker te maak dat jy uit die skuld uit kom en daaruit bly en 'n veilige toekoms vir jou en jou geliefdes skep.
Begroting – moenie meer uitgee as wat jy verdien nie
Basiese geldbestuur begin by hierdie reël. As jy altyd minder uitgee as wat jy verdien, sal jou finansies altyd in 'n goeie toestand wees. Verstaan die verskil tussen behoefte en begeerte, leef binne jou inkomste, en moenie onnodige skuld maak nie. Dis regtig hoe eenvoudig dit is.
Om behoeftes met begeertes te verwar kan verwoesting saai in jou persoonlike finansies. Hou vir 'n maand of so boek van jou uitgawes. Verdeel uitgawes in kategorieë wat basiese behoeftes (bv. huurgeld, klere, noodsaaklikhede, kruideniersware) en begeertes (bv. uiteet, reis, Netflix) insluit. Dit beteken nie dat jy nie jou begeertes kan bevredig nie, maar dit is belangrik om nie finansiële sekerheid in die najaag van hierdie dinge in te boet nie.
Verkoop daardie droomkar en wees tevrede met 'n goedkoper model wat net so geskik is vir jou behoeftes. Dit beteken ook kleiner versekeringspremies, minder brandstofverbruik en goedkoper karversienings.
Verkoop 'n huis wat jy nie kan bekostig nie eerder as om te wag dat die eiendom teruggeneem word. Neem wat jy kan uit die verkoop en trek na 'n goedkoper area. Jou ego kan seerkry, maar die ekstra geld in jou sak sal vergoed daarvoor.
Om opofferings vir hul kinders te maak, is wat ouers doen, maar wees realisties oor wat daardie privaat skool kos en soek alternatiewe.
Bou 'n noodfonds op
Begin om elke maand geld weg te sit om 'n noodfonds op te bou. 'n Algemene reël is om drie tot ses maande se basiese lewenskoste in 'n aparte spaarrekening te spaar.
Kies 'n rekening waar die geld kan rente trek maar met maklike toegang vir geval jy dit nodig kry. Goeie opsies sluit in 'n hoëopbrengsspaarrekening, 'n aanlyn spaarrekening of kontantbestuurrekening.
Vermy 'n kredietkaartbalans
'n Kredietkaart kan jou uitlok om meer te koop as wat jy kan bekostig, maar om van maand tot maand 'n balans oor te dra sal daardie aankope aansienlik duurder maak as toe hulle aangegaan is. Die rede is dat kredietkaarte van die hoogste rentekoerse vra. 'n Klein bedrag wat vir verskeie maande oorgedra word, kan gou 'n baie groter bedrag word.
Betaal jou rekeninge betyds
As jy betalings oorslaan of laat betaal, kan jou krediteure boetes oplê. As jy vir 'n lang tydperk nie betaal nie, kan jou rekening agterstallig word of vir invordering gestuur word.
Laat betalings kan ook jou kredietgradering affekteer. Jou betalinggeskiedenis maak 35% van jou kredietgradering uit en 'n swak kredietgradering kan dit vir jou moeilik maak om lenings te kry, en die lenings wat jy wel kry sal waarskynlik hoër rentekoerse hê.
Begin vroeg vir aftrede spaar
Om so vroeg moontlik vir jou aftrede te begin spaar, beteken jy het meer jare om te spaar, wat die spaardery oor jou lewensduur versprei in plaas daarvan dat jy moet jaag om in te haal.
Dalk is die belangrikste rede om so vroeg moontlik te begin die krag van saamgestelde rente. Omdat jy nie net op jou bydraes rente kry nie maar ook op geakkumuleerde rente kan klein bedraggies met verloop van tyd groei.
Betaal eers jouself
Spaar geld deur jouself eerste te betaal. Plaas op betaaldag geld oor na jou spaarrekening, selfs voordat jy nog rekeninge betaal het. Deur 'n herhalende oorplasing en aanlyn banke kan jy outomaties geld spaar.
As jou spaargeld eers begin meer word, moet jy maniere vind om jou geld deur belegging te laat groei. Daar is baie beleggingsmiddele met verskeie vlakke van risiko beskikbaar, maar maak altyd seker dat jy die produk waarin jy belê deeglik verstaan. Onthou, die tyd is aan jou kant vir jou aftree- en ander langtermyndoelwitte wanneer jy begin spaar en belê soveel jy kan so vroeg as jy kan.
Maak seker jy het gesondheid- en motorversekering. Jy kan ook kyk na huisversekering om jou huis en besittings te beskerm.
As jy kinders of ander mense het wat finansieel van jou afhanklik is, kan dit 'n goeie idee wees om langtermynongeskiktheidsversekering en termynlewensversekering te kry.
Kies jou bank versigtig
Wanneer jy 'n bank kies, kan dit 'n goeie idee wees om seker te maak die bank wat jy kies het 'n gebruikervriendelike webblad en app, sowel as gerieflik geleë OTM's wat jou nie laat betaal om toegang tot jou geld te kry nie.
Hou jou doelwitte in gedagte
Om 'n paar spesifieke doelwitte te definieer – of dit is om oor vyf jaar 'n huis te koop of om op 50 te kan aftree – gee vir jou 'n prentjie van hoe persoonlike finansiële sukses vir jou lyk en dit kan jou gemotiveer hou.
Die beste manier om op te hou om duur foute te maak, is om jouself te bemagtig, verantwoordelikheid vir jou foute te aanvaar en jou toe te rus met die finansiële opvoeding wat nodig is om 'n positiewe toekoms vir jou en jou gesin te skep. Leef 'n lewe van belegging en nie een van verbruik nie.